IRPC ปลื้มยอดจองหุ้นกู้ทะลัก รับทรัพย์ 1.2 หมื่นลบ. สะท้อนเชื่อมั่น การันตีเรตติ้งA-(tha)
IRPC ปลื้มยอดจองหุ้นกู้ทะลัก รับทรัพย์ 1.2 หมื่นลบ. สะท้อนเชื่อมั่น การันตีเรตติ้งA-(tha)
14 ก.ย. 2563

นายนพดล ปิ่นสุภา ประธานเจ้าหน้าที่บริหารและกรรมการผู้จัดการใหญ่บริษัท ไออาร์พีซี จำกัด (มหาชน) หรือ IRPC เปิดเผยว่า การเสนอขายหุ้นกู้ จำนวน 5 รุ่น ระหว่างวันที่ 8-10 กันยายนที่ผ่านมา ได้รับกระแสตอบรับที่ดี โดยมียอดจองซื้อเกินกว่าเป้า 10,000 ล้านบาทที่ตั้งไว้ สะท้อนถึงความมั่นใจในฐานะการเงินและโอกาสเติบโตของบริษัท จากทั้งผู้ลงทุนสถาบัน และผู้ลงทุนทั่วไป
ทั้งนี้ บริษัทได้เสนอขายหุ้นกู้ รวมจำนวน 5 รุ่น มูลค่าเสนอขายรวมทั้งสิ้น 12,000 ล้านบาท ประกอบด้วยหุ้นกู้อายุ 3 ปี และ 5 ปี เป็นรุ่นที่เสนอขายแก่ผู้ลงทุนทั่วไป รวม 6,000 ล้านบาท อัตราดอกเบี้ยที่ 3.00% และ 3.50% ต่อปี ตามลำดับ และรุ่นอายุ 2 ปี 10 ปี และ 15 ปี เสนอขายแก่ผู้ลงทุนสถาบันและ/หรือ ผู้ลงทุนรายใหญ่ รวม 6,000 ล้านบาท อัตราดอกเบี้ย 2.76% 3.93% และ 4.40% ต่อปี ตามลำดับ โดยหุ้นกู้ได้รับความสนใจจากทั้งกลุ่มผู้ลงทุนทั่วไป และกลุ่มผู้ลงทุนสถาบัน และ/หรือผู้ลงทุนรายใหญ่เป็นอย่างมาก บริษัทจึงตัดสินใจเพิ่มจำนวนหุ้นกู้จากเดิมที่ตั้งเป้าไว้ 10,000 ล้านบาท เป็น 12,000 ล้านบาท เพื่อรองรับความต้องการของผู้ลงทุน
“หุ้นกู้ IRPC ได้รับการตอบรับอย่างดียิ่ง แสดงถึงความเชื่อมั่นที่ผู้ลงทุนมีต่อปัจจัยพื้นฐานของบริษัท โดยเชื่อว่าหุ้นกู้ IRPC เป็นอีกหนึ่งทางเลือกที่ดีสำหรับนักลงทุนในสภาวะตลาดที่มีความไม่แน่นอน และผันผวนสูงเช่นนี้ เนื่องจากให้ผลตอบแทนที่สม่ำเสมอจากบริษัทที่มีความมั่นคง โดยหุ้นกู้ IRPC ได้รับการจัดอันดับเครดิตที่ระดับ A-(tha) จาก บริษัท ฟิทช์ เรทติ้งส์ (ประเทศไทย) จำกัด สะท้อนถึงความได้เปรียบในการแข่งขันในฐานะบริษัทที่ดำเนินธุรกิจโรงกลั่นน้ำมันและธุรกิจปิโตรเคมีแบบครบวงจร”
สำหรับสถาบันการเงินผู้จัดการการจัดจำหน่ายหุ้นกู้ในครั้งนี้ ประกอบด้วย ธนาคารกรุงไทย จำกัด (มหาชน) หรือ KTB, ธนาคารกสิกรไทย จำกัด (มหาชน) หรือ KBANK, ธนาคารไทยพาณิชย์ จำกัด (มหาชน) หรือ SCB, ธนาคารทหารไทย จำกัด (มหาชน) หรือ TMB, ธนาคาร ซีไอเอ็มบี ไทย จำกัด (มหาชน) หรือ CIMBT และบล.เกียรตินาคินภัทร